Spiekeries prys vir spogskaap betaalJohan Barnard van Johanri Dormers staan gehurk by Spiekeries. Van links agter is Ian Grobbelaar, Johnny Forbes (senior), Johnny Forbes (junior) en Dano van Zyl van Vleissentraal. (Foto: Facebook) ’n Vrystaatse Dormerram genaamd Spiekeries het die naweek sy naam gestand gedoen toe hy vir ’n spoggerige bedrag op ’n produksieveiling verkoop is. Die allemintige R510 000 wat vir Spiekeries opgedok is, is ŉ nuwe Suid-Afrikaanse rekordprys vir hierdie skaapras. Die vorige rekordprys vir ŉ Dormerram het op R350 000 gestaan. Johan Barnard van Johanri Dormers in die Lindley-omgewing het Spiekeries Saterdag tydens die 4×4-aanlyn Dormerveiling aan Johnny Forbes van Vredesig Dormers in die omgewing van Darling in die Wes-Kaap verkoop. Spiekeries (Lot 1) is ook nie die enigste van Johanri Dormers se diere wat die afgelope naweek die rekords te laat spat het nie. Een van Johanri Dormers se ooie het ’n rekordprys van R180 000 behaal (R100 000 meer as die vorige Suid-Afrikaanse rekordprys) terwyl ’n tweede ooi vir R130 000 onder die hamer gekom het. Dit was ook ŉ rekordprys vir die tweede duurste ooi op ’n veiling. Die Dormerram genaamd Spiekeries. (Foto: Verskaf) Die duurste kommersiële ooi (R22 500) was ook dié van Johanri Dormers terwyl Sniper, nog een van Barnard se Dormerramme vir ’n yslike R200 000 verkoop is. Dit maak Sniper die tweede duurste ram om naas Spiekeries op Saterdag se veiling verkoop te word. “Wat ’n ongelooflike voorreg, dankie almagtige Vader. Spiekeries, jy vul ons harte met absolute nederigheid,” het Barnard na afloop van die veiling in ’n inskrywing op Facebook gesê. “Dit is nie elke dag wat ’n ou sulke diere teel nie. Dit is eens in ’n leeftyd wat sulke diere verbykom,” het Ian Grobbelaar van Vleissentraal op Bethlehem in die Vrystaat Maandag aan Maroela Media gesê. Vleissentraal Bethlehem het die veiling aangebied en Grobbelaar het as afslaer opgetree. Drie Vrystaatse Dormertelers se diere is tydens die produksieveiling opgeveil: Barnard se diere, sowel as dié van Charles Church van Leeuwkop Dormers in die omgewing van Rouxville en Peet van Rooyen van Umpukane Dormers in die omgewing van Clocolan. Sowat 70 kopers het vir die veiling geregistreer. Dit is aanlyn gehou weens die beperkings rondom die gevreesde bek-en-klouseeruitbreking, verduidelik Grobbelaar. Altesame 35 ramme, 35 stoetooie en 51 kommersiële ooie is van die hand gesit.